Birthe Rønn Hornbech (V), 1999-04-23:
Jeg kan først om ændringsforslagene sige, at Venstre naturligvis vil stemme for de tre forslag, vi selv har stillet sammen med De Konservative, og vi vil stemme for Kristeligt Folkepartis ændringsforslag, for regeringens ændringsforslag, og vi vil stemme imod SF's og Enhedslistens ændringsforslag.
Om vore egne ændringsforslag skal jeg kort sige, at vi ikke finder det naturligt, at der i loven er en ekspropriationsbestemmelse.
Vi mener, at ministeren må komme til Folketinget, hvis det bliver nødvendigt at ekspropriere.
Med de meldinger, vi har fået, skønnes det jo ikke nødvendigt foreløbig.
Det samme gælder undtagelser fra planloven.
Vi mener, man skal følge reglerne, og har også herved lagt vægt på høringssvaret fra Kommunernes Landsforening.
Så mener vi endelig, det er naturligt, at man gør alt, hvad man kan for at undgå, at personer, der i forvejen er udvist fra Danmark og måtte have begået kriminalitet, ikke ligefrem inviteres til Danmark.
Om det samlede lovforslag kan jeg sige, at Venstre stemmer for lovforslaget, og vi er godt tilfredse med, at der er samlet et så bredt grundlag for denne sag, som jeg tror vil vise sig at være en folkesag.
Vi finder det rigtigt, at der med dette lovforslag skabes et særligt retsgrundlag for, at vi nu kan invitere nødstedte kosovoalbanere til Danmark.
En særlov, det har været palæstinenserlov og Tvindlov, hvor Folketinget har gjort sig til udøvende magt, hvor Folketinget har gjort sig til dømmende magt, og altså blandet de tre magter, der ifølge grundlovens § 3 skal være adskilt, sammen.
Det er jo ikke det, der er tale om her.
Der er tale om, at der er en særlig gruppe mennesker, der får en særlig invitation til at komme til Danmark, og derfor skaber vi et særligt retsgrundlag.
De får den opholdstilladelse meget hurtigt.
Det bliver en midlertidig opholdstilladelse.
Det er, hvad UNHCR både denne gang og tidligere har anbefalet, og det er, hvad vi i Venstre lægger meget vægt på.
Vi har også, inden forslaget blev fremsat, med ministeren diskuteret, hvilke vilkår der så skal være.
Og loven har jo en række bemyndigelser, og jeg vil godt sige, at det normalt ikke er Venstres livret med bemyndigelser, men vi har bøjet os for ministerens argumenter, det, fru Dorte Bennedsen sagde sidste gang, nemlig at over tid kan der være brug for en udvikling, og vi har med interesse læst de svar, som ministeren har givet, og som vi har fået optrykt i betænkningen.
For hvad er det, det drejer sig om?
Det drejer sig om en ganske særlig forfærdende nødsituation, hvor vi nu inviterer nogen herop for at lette presset i nærområdet, hvor der er så forfærdelig mange fordrevne.
Hvert eneste menneske er jo unikt, og vi synes, det er rigtigt, at man denne gang også med de erfaringer, vi i forvejen har med Dansk Røde Kors, siger: Jamen lad os nu få en vis fleksibilitet, og lad os nu ikke gøre det lige så stramt, som vi gjorde med bosnierne fra starten; men lad os på den anden side ikke starte med at lave en masse firkantede, forkromede programmer, som det enkelte menneske ikke hører ind i.
Så har jeg overhovedet ikke hørt nogen sige noget om, at det var måske også var en idé at spørge de mennesker, der kommer hertil, hvilke ønsker de egentlig har.
Det er der åbenbart ikke nogen der har tænkt på.
I pressen har man haft
så travlt med at tale om alle mulige forkromede programmer
, og hvor forfærdeligt alt det, vi gør herinde, er, så man må høre lobbyisterne og venstrefløjen sådan, at det havde været bedre, om vi overhovedet ikke havde inviteret nogen.
Det er ejendommeligt. Vi er altså indforstået med, at de bemyndigelser bruges til, at man, hvis opholdet skulle trække ud, hvilket vi ikke håber, gradvis giver bedre og bedre vilkår, og at man ikke forhindrer folk, der kan skabe sig et arbejde - formentlig i nærheden af flygtningecentrene - i også at få lov til det.
Dette er en ganske særlig situation, hvor det fra starten er fastslået, at disse mennesker har krav på en opholdstilladelse. Fru Dorte Bennedsen har nævnt debatten i pressen.
Det er altså vigtigt at få slået fast med syvtommersøm: Disse mennesker får rettigheder, der ligger langt ud over asylsøgeres. Ministeren har lovet at afpasse forholdene efter de enkelte mennesker og efter, hvordan det hele udvikler sig. Det har vi tillid til, men - som jeg også sagde sidst - vi vil hele tiden have snor i ministeren.
Så jeg går ud fra, at ministeren også vil give det tilsagn her fra Folketingets talerstol, at han løbende vil fortælle Retsudvalget, hvordan det går.
Vi er jo også interesseret i at høre, hvordan det i det hele taget går med disse mennesker.
Men også at ministeren selvfølgelig holder sig inden for de rammer, som vi har givet.
Det nærer jeg ikke nogen tvivl om at ministeren vil.
Lad mig afslutningsvis igen sige: Vi er meget tilfredse med, at der er et bredt flertal for denne lov.
Vi tror faktisk, at befolkningen vil tage godt imod disse mennesker, som forhåbentlig ikke behøver at være her ret længe, fordi vi alle brændende ønsker, at den forfærdelige konflikt hurtigst muligt ophører.